als_Latn dik_Latn sag_Latn
Këto ditët e fundit emri i Nikollaj Dimitrovit përmendej në të gjitha mediet bullgare. Pianisti i talentuar fitoi çmimin e parë të Konkursit ndërkombëtar “Grand Prize Virtuozo”. Së shpejti ai do të udhëtojë deri në Londër, që të marrë çmimin. Koncerti, në të cilin përveç bullgarit, do të kenë shfaqje edhe laureatë nga Rusia, Kina, Gjermania, Anglia, Belgjika, Spanja etj., është më 13 mars në “Royal Albert Hall”. Nikollaj do të interpretojë “Fantazia Impromptju” të Shopenit. Më shumë hollësi na solli profesoresha e tij e pianos Daniella Kjurkçieva:
“Kohët e fundit konkurset online fitojnë një famë gjithnjë e më të madhe, sepse në këtë mënyrë kursehen shumë mjete. Dërgohet një video-spot i interpretimit, që vlerësohet nga juria. Konkursi “Grand Prize Virtuoso” është për vegla me tela, instrumente frymore dhe piano. Kandidatët janë ndarë në pesë kategori moshe. Nikollaj ishte më i vogli në grupin e pjesëmarrësve të moshës nga 13 deri më 15 vjeç. Çmimi i madh, me të cilin ai u dekorua, do të thotë se çdo një anëtar i jurisë i ka dhënë atij maksimumin prej 100 pikash, prandaj u ftua për të debutuar në “Royal Albert Hall” në Londër. Pas shpalljes së laureatëve të garës, Instituti Kulturor Bullgar në kryeqytetin anglez vendosi kontakt me ne dhe për më pak se 24 orë organizuan një koncert më vete të Nikollajit, i cili do të mbahet më 12 mars, një ditë para dekorimit. Krahas veprave të Bahut, Shopenit, Shumanit dhe Panço Vlladigerovit ai do të interpretojë dhe pjesë xhazi. Muzikanti i ri ka nuhatje ndaj kësaj muzike, i pëlqen improvizimi, ka talent dhe prandaj unë e inkurajoj.”
“Ai është një djalë i talentuar, por para se gjithash është një fëmijë punëtor dhe inteligjent, i cili jo vetëm se luan në piano, por edhe lexon shumë, ka prirje ndaj matematikës dhe është nxënës i shkëlqyeshëm. Ka shumë miq, i pëlqen kinemaja, i pëlqen të luajë në internet. Improvizon shumë mirë xhaz, ka marrë pjesë në koncerte të ndryshme, si dhe në Takimin Kombëtare të Xhazit në Ruse. Unë ngul këmbë për vazhdimësinë në përgatitje dhe mendoj se ngarkimi me etapa është më e rëndësishmja për formimin e një muzikanti të ri inteligjent. Nikollaj tashmë ka suksese. Ai është një interpretues shumë i mirë i muzikës së dhomës, bashkë me partneren e tij Joana Delimarkova. Ajo gjithashtu është një mësuese imja. Suksesi i tyre i parë ishte në Konkursin Ndërkombëtar “Shubert” në Ruse. Ndër çmimet e tyre është dhe vendi i parë në “Amerikan protezhe 2014” – një konkurs ndërkombëtar për piano dhe vegla me tela në SHBA. Kjo u dha atyre mundësinë për të pasur shfaqje në sallën prestigjioze “Carnegie Hall” në Nju Jork. Desha ta falënderojë fondacionin “Ruse – qyteti i shpirtit të lirë” për përkrahjen e tij – edhe morale, edhe financiare. Në programin e tij, i cili stimulon veprimtarinë e talenteve të Ruses, Nikollaj u zgjodh një prej “Fytyrave të qytetit”.
Përgatiti në shqip: Vesella Mançeva
als_Latn als_Latn als_Latn als_Latn